b'\n_START_ARTICLE_\nRuumiloome\n_START_PARAGRAPH_\nRuumiloome on ruumi arengut m\xc3\xb5jutavate otsuste kujundamine ja elluviimine. Ruumiloome on kompleksne pidev protsess, mis s\xc3\xbcnnib erinevate sektorite ja v\xc3\xa4ga paljude osapoolte valdkondade \xc3\xbcleses koosm\xc3\xb5jus. Ruumiloome on kas teadlik ja eesm\xc3\xa4rgip\xc3\xa4rane tegevus v\xc3\xb5i juhuslik ehk m\xc3\xb5ne teise eesm\xc3\xa4rgi saavutamisest johtuv tulemus. Ruumiloome kui teadvustatud tegevuse p\xc3\xb5hieesm\xc3\xa4rk on parandada iga ruumiotsusega elukeskkonda. Ruum ehk ruumiline keskkond on terviklik ehitatud- ja looduskeskkond, mis h\xc3\xb5lmab nii sise- kui v\xc3\xa4liruumi. Ruumiotsus on ruumi arengut m\xc3\xb5jutav valitsemistasandi otsus, sh riigi osalusega ettev\xc3\xb5tete ja sihtasutuste tehtavad otsused. Ruumip\xc3\xa4devus on asjatundlikkus ja vastutusv\xc3\xb5ime ruumi arengut m\xc3\xb5jutavate otsuste kujundamisel ja elluviimisel._NEWLINE_Ruumiloome h\xc3\xb5lmab ruumilise arengu ja elukeskkonna kavandamist. Tervikliku ruumilise arengu tagab arhitektuuri-, kinnisvara-, maa-, maastiku- ja muinsuskaitsepoliitika, ruumiliste planeeringute ning valdkondlike ruumiotsuste sidusus ja tasakaalustatus. Eesti territooriumi pikaajalise v\xc3\xa4\xc3\xa4rtusp\xc3\xb5hise ruumilise planeerimise p\xc3\xb5him\xc3\xb5tteid kirjeldab \xc3\xbcleriigiline planeering Eesti 2030+._NEWLINE_Eesti riigi ruumilise arengu ja elukeskkonna kavandamise eest vastutavad mitmed erinevad asutused: ruumiline planeerimine ja riigivara otsused \xe2\x80\x93 Rahandusministeerium; (loodus)keskkond \xe2\x80\x93 Keskkonnaministeerium ja Keskkonnaamet; ehitustegevus \xe2\x80\x93 Majandus- ja Kommunikatsiooniministeerium; arhitektuur ja kultuurip\xc3\xa4rand \xe2\x80\x93 Kultuuriministeerium ja Muinsuskaitseamet; regionaalsel tasandil maakondade arengu kavandamine ja ruumiline planeerimine \xe2\x80\x93 Rahandusministeerium; riigile kuuluva maa planeerimine \xe2\x80\x93 Maa-amet. Ehitiste ja rajatiste kavandamise eest vastutavad tellijatena erinevad riigi ja omavalitsuse \xc3\xbcksused, sh Maanteeamet ja Riigi Kinnisvara AS. Valdkondlike ruumi m\xc3\xb5jutavate tegevustega valitsusasutuste ja riigi \xc3\xa4ri\xc3\xbchingute ring on veel laiem. Kohalikul tasandil vastutavad elukeskkonna kvaliteedi eest omavalitsused.\n_START_SECTION_\nRuumiloome ulatus \xc3\xb5igusruumis\n_START_PARAGRAPH_\nPeamised seadused ruumiloomes on planeerimisseadus ja ehitusseadustik, mis moodustavad ruumiloome nn selgroo ning mis m\xc3\xa4\xc3\xa4ravad planeeringute ja ehitusprojektide koostamise, menetlemise ja j\xc3\xa4relevalve p\xc3\xb5him\xc3\xb5tted ja korra. _NEWLINE_Planeerimisseaduse eesm\xc3\xa4rk on luua ruumilise planeerimise kaudu eeldused \xc3\xbchiskonnaliikmete vajadusi ja huve arvestava, demokraatliku, pikaajalise, tasakaalustatud ruumilise arengu, maakasutuse, kvaliteetse elu- ning ehitatud keskkonna kujunemiseks, soodustades keskkonnahoidlikku ning majanduslikult, kultuuriliselt ja sotsiaalselt j\xc3\xa4tkusuutlikku arengut. _NEWLINE_Ehitusseadustiku eesm\xc3\xa4rk on soodustada j\xc3\xa4tkusuutlikku arengut ning tagada ohutus, ehitatud keskkonna eesm\xc3\xa4rgip\xc3\xa4rane toimivus ja kasutatavus. Ehitusseadustikku kohaldatakse ka ehitamisele, ehitise kasutamisele ja korrashoiule._NEWLINE_Kuigi erinevat liiki planeeringud katavad kogu Eesti territooriumi ning projekteerimisel ja ehitamisel peab arvestama kehtivate planeeringutega, on nendele seatud \xc3\xbclesanded ja \xc3\xbcldistusaste sellised, et nad ei sisalda piisavalt suuniseid k\xc3\xbcllalt suurele osale ruumiloomest ning sootuks puuduvad m\xc3\xb5\xc3\xb5detavad v\xc3\xb5i selgelt j\xc3\xa4rgitavad kriteeriumid kvaliteetse ruumi saavutamiseks._NEWLINE_Ruumiloome toimub paljude seaduste ja arengudokumentide alusel, paljude erinevate osapoolte t\xc3\xb6\xc3\xb6na ning mitmete ruumiotsuste koosm\xc3\xb5jus. Arvestatav osa ruumiloomest toimub s\xc3\xb5ltumatult planeerimisseadusest ja planeeringutest v\xc3\xb5i p\xc3\xa4rast planeeringu kehtestamist l\xc3\xa4bi planeeringuid t\xc3\xa4psustavate t\xc3\xb6\xc3\xb6de ja otsuste.\n_START_SECTION_\nRuumiloome eksperdir\xc3\xbchm\n_START_PARAGRAPH_\nRuumiloome eksperdir\xc3\xbchma loomine Riigikantselei juurde otsustati 3. juulil 2017, selle loomine p\xc3\xb5hines Vabariigi Valitsuse tegevusprogrammi 2015-2019 punktil 5.6 (loome \xc3\xbcleriigilise ruumilise planeerimise kompetentsi koondamiseks ministeeriumite-\xc3\xbclese ekspertkogu koost\xc3\xb6\xc3\xb6s Eesti Arhitektide Liiduga) ja selle aluseks oli Vabariigi Valitsuse kinnitatud memorandum. Ruumilise planeerimise ekspertkogu moodustamise, tegevuse ja volituste ulatuse aluste kontseptsiooni v\xc3\xa4ljat\xc3\xb6\xc3\xb6tamine oli kultuuriministri valitsemisalas. _NEWLINE_Ruumiloome eksperdir\xc3\xbchm tegutses Riigikantselei juures 2018. aasta septembrini, selle t\xc3\xb6\xc3\xb6d koordineeris Riigikantselei koost\xc3\xb6\xc3\xb6s Kultuuriministeeriumiga. Tegemist oli esimese laiap\xc3\xb5hjalise pikaajalise foorumiga ruumiloome probleemistiku anal\xc3\xbc\xc3\xbcsimiseks ja lahenduste pakkumiseks. Eksperdir\xc3\xbchm esitas 7. veebruaril 2019 Vabariigi Valitsusele aruande, millest n\xc3\xa4htub, et riik saaks oma ruumilist keskkonda tunduvalt rohkem v\xc3\xa4\xc3\xa4rtustada. Aruandes juhiti t\xc3\xa4helepanu sellele, et riigi ruumilise arengu eesm\xc3\xa4rgid on arengudokumentides terviklikult s\xc3\xb5nastamata ning kvaliteetne ruum ei ole riigi tellimusena s\xc3\xb5nastatud, mist\xc3\xb5ttu ei ole kvaliteetne ruum riigi huvina esiplaanil. Eksperdir\xc3\xbchma l\xc3\xb5pparuandes on v\xc3\xa4lja toodud, et riigi \xc3\xbcksikotsuste laiemat ruumim\xc3\xb5ju ei ole otsuse tegijad sageli teadvustanud._NEWLINE_Eksperdir\xc3\xbchm tegi ettepaneku asuda ette valmistama ruumiloome \xc3\xbcksuse moodustamist, kelle tegevuse \xc3\xbcks eesm\xc3\xa4rk oleks riigi konkurentsiv\xc3\xb5ime t\xc3\xb5stmine ruumi kvaliteedi parandamisega. Ruumiloome meeskonna t\xc3\xb6\xc3\xb6 olulise osana n\xc3\xa4hti visioneerivat ja loomingulist t\xc3\xb6\xc3\xb6d, sh riigi ruumi edendavate projektide algatamist, v\xc3\xa4ljat\xc3\xb6\xc3\xb6tamist ja elluviimist (nt EV100 "Hea avalik ruum" j\xc3\xa4tkuprogramm). Samuti \xc3\xbchiskonnas aktuaalsete ruumiloomet puudutavate kitsaskohtade lahendamisele kaasaaitamist (nt kahanemisega kohanemine, paneelelamute ehk massehituse asendamine v\xc3\xb5i n\xc3\xbc\xc3\xbcdisajastamine, maapiirkondade ja v\xc3\xa4ikeasulate elukeskkonna s\xc3\xa4ilitamine ja parandamine, ajalooliste hoonete kasutuselev\xc3\xb5tmise soodustamine, linnapiirkondade arenguk\xc3\xbcsimuste koordineerimine, s\xc3\xa4\xc3\xa4stva arengu eesm\xc3\xa4rkide saavutamine, n\xc3\xbc\xc3\xbcdisaegse \xc3\xb5pikeskkonna arendamine jpm).'